《次韵送胡教谕炳文如金陵二首 其二》
元代·方回

治郡愧坐啸，归田服躬耕。始觉少年误，浪作万里行。

书传极古汲，词艺争先鸣。岂知老欲死，一事终无成。

之子初游远，物务思经营。北望中原阔，东视长江倾。

金陵冠盖地，岂无倒屣迎。心赏少不至，谨无负平生。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。